RO Jurnalul Oficial al Uniunii Europene L 172/22

REGULAMENTUL (UE) 2016/1016 AL COMISIEI

din 17 iunie 2016

de modificare a anexelor II și III la Regulamentul (CE) nr. 396/2005 al Parlamentului European și al Consiliului în ceea ce privește limitele maxime pentru reziduurile de etofumesat, etoxazol, fenamidon, fluoxastrobin și flurtamon din sau de pe anumite produse

(Text cu relevanță pentru SEE)

COMISIA EUROPEANĂ,

având în vedere Tratatul privind funcționarea Uniunii Europene,

având în vedere Regulamentul (CE) nr. 396/2005 al Parlamentului European și al Consiliului din 23 februarie 2005 privind conținuturile maxime aplicabile reziduurilor de pesticide din sau de pe produse alimentare și hrana de origine vegetală și animală pentru animale și de modificare a Directivei 91/414/CEE (1), în special articolul 14 alineatul (1) litera (a) și articolul 49 alineatul (2),

întrucât:

(1) În anexa II și în partea B din anexa III la Regulamentul (CE) nr. 396/2005, au fost stabilite limite maxime pentru reziduurile (LMR) de etofumesat, etoxazol, fenamidon și flurtamon. În partea A din anexa III la Regulamentul (CE) nr. 396/2005 au fost stabilite LMR-uri pentru fluoxastrobin.

(2) Pentru etofumesat, autoritatea a emis un aviz motivat privind LMR-urile existente, în conformitate cu articolul 12 alineatul (1) din Regulamentul (CE) nr. 396/2005 (2). Autoritatea a propus modificarea definiției reziduului și a concluzionat, în ceea ce privește LMR-urile pentru sfeclă, spanac, cicori witloof, pătrunjel, salvie, rozmarin, cimbru, busuioc, fasole (păstăi), mazărea (păstăi), mazăre (uscată), infuzii din flori, infuzii din frunze, condimente din rădăcini, sfeclă de zahăr, rădăcini de cicoare, carne, țesut gras, ficat și rinichi de porc, carne, țesut gras, ficat și rinichi de bovine, carne, țesut gras, ficat și rinichi de ovine, carne, țesut gras, ficat și rinichi de caprine, lapte de bovine, de ovine și de caprine, că nu erau disponibile anumite informații și că era necesar ca responsabilii cu gestionarea riscurilor să efectueze o analiză mai aprofundată. Întrucât nu există riscuri pentru consumatori, LMR-urile pentru aceste produse ar trebui stabilite la limita specifică de determinare sau la nivelul identificat de autoritate. Aceste LMR-uri vor fi reexaminate; reexaminarea va ține seama de informațiile disponibile în termen de doi ani de la data publicării prezentului regulament.

(3) Aceste LMR-uri vor fi reexaminate; reexaminarea va ține seama de informațiile disponibile în termen de doi ani de la data publicării prezentului regulament.

(4) Pentru etoxazol, autoritatea a emis un aviz motivat privind LMR-urile existente, în conformitate cu articolul 12 alineatul (1) din Regulamentul (CE) nr. 396/2005 (3). Ea a recomandat creșterea sau menținerea LMR-urilor existente pentru mai multe produse și reducerea LMR-urilor pentru fructele nucifere, prune, tomate și vinete. Autoritatea a concluzionat, în ceea ce privește LMR-urile pentru semințele de bumbac, că nu erau disponibile anumite informații și că era necesar ca responsabilii cu gestionarea riscurilor să efectueze o analiză mai aprofundată. Întrucât nu există riscuri pentru consumatori, LMR pentru produsul respectiv ar trebui stabilită în anexa II la Regulamentul (CE) nr. 396/2005 la nivelul actual sau la nivelul identificat de autoritate. Respectiva LMR va fi reexaminată; reexaminarea va ține seama de informațiile disponibile în termen de doi ani de la data publicării prezentului regulament.

(5) Pentru fenamidon, autoritatea a emis un aviz motivat privind LMR-urile existente, în conformitate cu articolul 12 alineatul (1) din Regulamentul (CE) nr. 396/2005 (4). Ea a recomandat creșterea sau menținerea LMR-urilor existente pentru mai multe produse și reducerea LMR-urilor pentru cartofi și cicori witloof. Autoritatea a concluzionat, în ceea ce privește LMR-urile pentru căpșuni, pepeni galbeni, fetică, lăptuci, scarolă și rucolă, că nu erau disponibile anumite informații și că era necesar ca responsabilii cu gestionarea riscurilor să efectueze o analiză mai aprofundată. Întrucât nu există riscuri pentru consumatori, LMR-urile pentru aceste produse ar trebui stabilite în anexa II la Regulamentul (CE) nr. 396/2005 la nivelul actual sau la nivelul identificat de autoritate. Aceste LMR-uri vor fi reexaminate; reexaminarea va ține seama de informațiile disponibile în termen de doi ani de la data publicării prezentului regulament.

(6) Pentru fluoxastrobin, autoritatea a emis un aviz motivat privind LMR-urile existente, în conformitate cu articolul 12 alineatul (1) din Regulamentul (CE) nr. 396/2005 (5). Ea a propus modificarea definiției reziduului. Autoritatea a recomandat creșterea sau menținerea LMR-urilor existente pentru mai multe produse și reducerea LMR-urilor pentru ceapă, secară și grâu. Autoritatea a concluzionat, în ceea ce privește LMR-urile pentru orz, ovăz și rinichi și țesut gras de bovine, ovine și caprine, că nu erau disponibile anumite informații și că era necesar ca responsabilii cu gestionarea riscurilor să efectueze o analiză mai aprofundată. Întrucât nu există riscuri pentru consumatori, LMR-urile pentru aceste produse ar trebui stabilite în anexa II la Regulamentul (CE) nr. 396/2005 la nivelul actual sau la nivelul identificat de autoritate. Aceste LMR-uri vor fi reexaminate; reexaminarea va ține seama de informațiile disponibile în termen de doi ani de la data publicării prezentului regulament. Autoritatea a concluzionat, în ceea ce privește LMR-urile pentru celelalte produse de origine animală, cu excepția rinichilor și a țesutului gras de bovine, ovine și caprine, că nu erau disponibile informații și că era necesar ca responsabilii cu gestionarea riscurilor să efectueze o analiză mai aprofundată. LMR-urile pentru aceste produse ar trebui stabilite la limita specifică de determinare.

(7) Pentru flurtamon, autoritatea a emis un aviz motivat privind LMR-urile existente, în conformitate cu articolul 12 alineatul (1) din Regulamentul (CE) nr. 396/2005 (6). Ea a recomandat reducerea LMR-urilor pentru mazăre, semințe de floarea-soarelui, orz, ovăz, secară și grâu.

(8) În ceea ce privește produsele pe care utilizarea produsului de protecție a plantelor în cauză nu este autorizată și pentru care nu există toleranțe la import sau limite maxime de reziduuri Codex (CXL), LMR-urile ar trebui stabilite la limita specifică de determinare sau ar trebui să se aplice LMR implicită, astfel cum se prevede la articolul 18 alineatul (1) litera (b) din Regulamentul (CE) nr. 396/2005.

(9) Comisia a consultat laboratoarele de referință ale Uniunii Europene pentru reziduurile de pesticide cu privire la metodele analitice. Laboratoarele respective au concluzionat că, pentru anumite combinații de substanțe/mărfuri, progresele tehnice impun stabilirea unor limite specifice de determinare, iar definițiile reziduurilor ar trebui să fie actualizate pentru a reflecta progresele și fezabilitatea tehnică.

(10) Pe baza avizelor motivate ale autorității și ținând seama de factorii relevanți pentru subiectul în cauză, modificările adecvate ale LMR-urilor îndeplinesc cerințele prevăzute la articolul 14 alineatul (2) din Regulamentul (CE) nr. 396/2005.

(11) Partenerii comerciali ai Uniunii au fost consultați cu privire la noile LMR-uri prin intermediul Organizației Mondiale a Comerțului, iar observațiile lor au fost luate în considerare.

(12) Prin urmare, Regulamentul (CE) nr. 396/2005 ar trebui modificat în consecință.

(13) Pentru a permite comercializarea, prelucrarea și consumul produselor în condiții normale, prezentul regulament ar trebui să prevadă o măsură tranzitorie pentru produsele care au fost produse înainte de modificarea LMR-urilor și pentru care informațiile arată că se menține un nivel ridicat al protecției consumatorilor.

(14) Înainte ca LMR-urile modificate să devină aplicabile, ar trebui acordat un termen rezonabil pentru a permite statelor membre, țărilor terțe și operatorilor din industria alimentară să se pregătească pentru îndeplinirea noilor cerințe care vor rezulta din modificarea LMR-urilor.

(15) Măsurile prevăzute în prezentul regulament sunt conforme cu avizul Comitetului permanent pentru plante, animale, produse alimentare și hrană pentru animale,

ADOPTĂ PREZENTUL REGULAMENT:

Articolul 1

Anexele II și III la Regulamentul (CE) nr. 396/2005 se modifică în conformitate cu anexa la prezentul regulament.

Articolul 2

Regulamentul (CE) nr. 396/2005, astfel cum era formulat înainte de modificarea introdusă prin prezentul regulament, se aplică în continuare produselor care au fost produse înainte de 19 ianuarie 2017.

Articolul 3

Prezentul regulament intră în vigoare în a douăzecea zi de la data publicării în Jurnalul Oficial al Uniunii Europene.

Se aplică de la 19 ianuarie 2017.

Prezentul regulament este obligatoriu în toate elementele sale și se aplică direct în toate statele membre. Adoptat la Bruxelles, 17 iunie 2016. Pentru Comisie Președintele Jean-Claude JUNCKER

(1) JO L 70, 16.3.2005, p. 1.

(2) Autoritatea Europeană pentru Siguranța Alimentară; Reasoned opinion on the review of the existing maximum residue levels (MRLs) for ethofumesate according to Article 12 of Regulation (EC) No 396/2005 [Aviz motivat privind reexaminarea actualelor limite maxime pentru reziduurile (LMR) de etofumesat în conformitate cu articolul 12 din Regulamentul (CE) nr. 396/2005]. EFSA Journal 2012;10(11):2959.

(3) Autoritatea Europeană pentru Siguranța Alimentară; Reasoned opinion on the review of the existing maximum residue levels (MRLs) for etoxazole according to Article 12 of Regulation (EC) No 396/2005 [Aviz motivat privind reexaminarea actualelor limite maxime pentru reziduurile (LMR) de etoxazol în conformitate cu articolul 12 din Regulamentul (CE) nr. 396/2005]. EFSA Journal 2012;10(10):2931.

(4) Autoritatea Europeană pentru Siguranța Alimentară; Reasoned opinion on the review of the existing maximum residue levels (MRLs) for fenamidone according to Article 12 of Regulation (EC) No 396/2005 [Aviz motivat privind reexaminarea actualelor limite maxime pentru reziduurile (LMR) de fenamidon în conformitate cu articolul 12 din Regulamentul (CE) nr. 396/2005]. EFSA Journal 2012;10(11):2960.

(5) Autoritatea Europeană pentru Siguranța Alimentară; Reasoned opinion on the review of the existing maximum residue levels (MRLs) for fluoxastrobin according to Article 12 of Regulation (EC) No 396/2005 [Aviz motivat privind reexaminarea actualelor limite maxime pentru reziduurile (LMR) de fluoxastrobin în conformitate cu articolul 12 din Regulamentul (CE) nr. 396/2005]. EFSA Journal 2012;10(12):3012.

(6) Autoritatea Europeană pentru Siguranța Alimentară; Reasoned opinion on the review of the existing maximum residue levels (MRLs) for flurtamone according to Article 12 of Regulation (EC) No 396/2005 [Aviz motivat privind reexaminarea actualelor limite maxime pentru reziduurile (LMR) de flurtamon în conformitate cu articolul 12 din Regulamentul (CE) nr. 396/2005]. EFSA Journal 2012;10(12):3009.